9 yatichäwi
¿Kunjamsa maynejj tantachäwinakatak sum wakichtʼasispa?
Jumatï Jehová Diosan Qhanañchirinakapampi Bibliat yateqaskstajja, janiräkipanwa sum yateqañatak wakichtʼaspachätajja. Tantachäwinakar sarañatakejj wakichtʼasiñamarakiwa, ukhamatwa jukʼamp yatjjataskakïta. Ukat jumatï mä programarjam wakichtʼasïtajja, jukʼamp askïniwa.
Kawkinsa ukat kuna horasas wakichasisma ukwa amtañama. Sum yateqañatakejja, ¿kuna horanakas yatjjatasma? Inas alwächispa, janïr trabajomp qalltkasina, jan ukajj arumjjarüchispa, wawanakajj ikitäjjapjje ukha. Ukampis tiempomatï jan utjkanejja, qhawqha tiempsa yatjjatañatak apstʼasïta uk amuytʼañamawa, ukat janirakiw yaqha lurañanakampejj tiempo apaqayasiñamäkiti. Ukat kawkhansa sum yatjjatasma uksa amuyañamarakiwa, ukatakejj radio, televisión, celular ukanaksa jiwtʼayañamawa. Janïr qalltkasasti, Diosaruw mä oracionan maytʼasiñama, ukaw llakinak armañatakis yanaptʼätam ukat Jehová Diosan arunakapatsa sum yateqarakïta (Filipenses 4:6, 7).
Qhanstkir arunakwa marktʼasiñama, ukat arstʼañatakis wakichtʼasiñamarakiwa. Kuna toqetsa yatichäwejj qhanañchi uk amuytʼañamawa. Ukatakejj yatichäwin jan ukajj jaljan pʼeqeñchäwipwa uñjattʼañama, ukat kunjamsa jiskʼa pʼeqeñchäwinakajj uka yatichäwir yanaptʼi uksa amuyañamawa. Fotonaksa, qhanstkir yatichäwinak amtayir jisktʼanaksa uñjjattʼañamarakiwa. Ukat sapa tʼaqa liytʼasajj jisktʼanakan qhanañchäwinakapwa thaqhañama. Bibliat kawkïr jiskʼa tʼaqanakas jan copiaqatäki ukanak thaqhasajja, kunjamsa yatichäwir yanaptʼi uk amuytʼañamarakiwa (Hechos 17:11). Kunapachatï jisktʼan qhanañchäwip jikjjatäta ukhajja, kawkïr arunakas uk amtañatak yanaptʼirïstam ukwa marktʼasiñama. Ukhamatwa tantachäwin arstʼañ munäta ukajj pachpa arunakamampi arstʼarakisma.
Sapa semanaw tantachäwinakanjja, kunaymaninak yatichasi, ukanak istʼañaw Bibliat jukʼamp yateqañamataki yanaptʼätam (Mateo 13:51, 52).
¿Kuna horasas tantachäwinakat wakichtʼasisma?
¿Kunjamsa tantachäwinakan arstʼañatakejj wakichtʼasisma?
ayr_Latn ayr_Latn ayr_Latn ayr_Latn ayr_Latn ayr_Latn ayr_Latn ayr_Latn